FORVALTNINGSUTVALGET FOR LEKTORUTDANNINGENE (FUL)

REFERAT FRA MØTE 26/08 2016

|  |  |
| --- | --- |
| Til stede: | John Brumo, Tine Arntzen Hestbek, Brynjulf Owren, Lise Vikan Sandvik (for Dag Atle Lysne), Bjørn Rist, Øyvind Gregersen, Anne Gellein, Olaf Stuberg, Ole Magnus Theisen (gjest), Maria Holm Slettebak (gjest) og Christina Jenkins Slutås (sekretær). |
| Forfall: | Dag Atle Lysne og Svein Gladsø |
| Kopi til: | Berit Kjeldstad, Inge Fottland, Utdanningsstaben, Programlederforum og administrasjonsforum for lektorutdanningene |
| Møtetid: | 26/08 2016 kl 08:30-10:30 | Møtested: | Møterom 201 i Hovedbygget |

**Orienteringssaker**

* Opptakstall for lektorutdanningene høsten 2016 (antall som har takket ja til studieplass):

|  |  |  |  |
| --- | --- | --- | --- |
| Program | Ja-svar | Program | Ja-svar |
| MLREAL | 72 | MLKIDR | 31 |
| MLHIST | 29 | MLSPRÅK | 103 |
| MLGEOG | 16 | MLSAM | 36 |

Totalt har 287 takket ja til plass på lektorutdanningene på NTNU

* I styresak 46/16 støtter rektor forslag fra SVT-dekan om en utredning om hvordan lærerutdanning bør styres samlet sett på NTNU. Utredningen skal gjennomgå styring, ledelse og oppgave- og arbeidsfordeling mellom nivå 1, og 2/3 når det gjelder koordinering mellom lærer- og lektorutdanningene, yrkesfaglærerutdanningen og EVU-tilbudet for lærere.

**Saker til behandling**

**FUL-sak 19/2016 Oppfølging av anbefalinger i rapport om gjennomføring i lektorprogrammene**

Ole Magnus Theisen og Marie Holm Slettebak presenterte hovedkonklusjoner i en rapport som undersøker årsaker til frafall i lektorutdanningene. Frafall i lektorutdanningene er generelt lavere enn i bachelorprogrammer i tilsvarende fag, men generelt høyere enn i andre profesjonsutdanninger. Frafallet er størst i de første tre år av studiet. Såkalt systemavgang (studenten slutter å studere) er lavt, og de fleste som slutter fortsetter på andre studier. Det er verdt å merke at det er relativt lett å bytte til et annet studium og få innpasset avlagte emner fra lektorutdanningen. Undersøkelsen viser at studentene ikke opplever yrkesstatusen som spesielt høy, men at studiet gir gode muligheter for å få jobb. Signifikante faktorer som fører til frafall er ensomhet eller manglende tilhørighet, ny interesse for andre fag/program, misnøye med undervisning eller endring i ønsket om å bli lærer. Sosial bakgrunn og karakterer fra vgs har ikke vesentlig betydning. Blant faktorene som gir lavere risiko for frafall er førsteprioritet i valg av lektorutdanning, lav alder (lavere frafall blant de yngste studentene), godt læringsutbytte i praksis og relevant arbeid ved siden av studiet.

Målrettede tiltak kan være tidlige samtaler med nye studenter for å avklare motivasjon og forventninger på et tidlig stadium, samt tiltak for å skape godt læringsmiljø fra start i studiet. Egne programarealer kan virke i denne sammenheng, og FUL vil følge med på evalueringene fra Koopen-prosjektet på IME og andre areal-prosjekter på NT.

For å få de rette søkere til studiet kan det hjelpe å utbedre informasjonen om studiet på nett slik at det gir et klarere bilde av hva utdanningen innebærer. Det kan også være aktuelt å iverksette en pilot som tester ut bruk av intervju før opptak, med utgangspunkt i Finlands praksis.

. *FUL anbefaler at programrådene og PLUs studieutvalg behandler rapporten med tanke på tiltak. I tillegg ber FUL om at rapporten legges til grunn som datagrunnlag i den kommende kvalitetsmeldingen.*

**FUL-sak 20/2016 Pilotfagmiljø for styrket skoleorientering**

Prorektor for utdanning har foreslått et pilotprosjekt for å styrke integrasjonen i lektorutdanningen. Lektorutdanningene har utviklet seg mye de siste årene, men det er fortsatt behov for økt kunnskap om skole og styrket samarbeid mellom profesjonsfag og disiplinfag. Målet er å finne en effektiv modell for å styrke forståelsen av lektorutdanningen og forståelsen av eget fag i skolen i fagmiljøene.

FUL diskuterte hvilket fagmiljø som kan bli med i en slik pilot. Matematikk er et gjennomgående fag i lektorutdanningen i realfag og er sånn sett et godt valg. Et pilotprosjekt som skal styrke skoleorienteringen bør ikke begrenses til lektorutdanningene alene, men også til videreutdanning for lærere. Det vil også være nyttig å involvere universitetsskolene i dette.

På MLHIST er det igangsatt et samarbeid for bedre integrasjon som kan være til inspirasjon. Det er også gjort tiltak på MLSPRÅK som kanskje kan brukes (”lektorseminar”).

*FUL anbefaler å kontakte Institutt for matematiske fag for å diskutere mulig deltakelse i en slik pilot og hvordan det i så fall bør organiseres. Målet vil være å øke kunnskapen om matematikkfaget i hele skoleløpet fra grunnskole, videregående skole og til høyere utdanning. Prosjektet bør knyttes til både lektorutdanningen og til etter- og videreutdanning for lærere, og Universitetsskolene bør inviteres til å delta.*

**FUL-sak 21/2016 Planlegging av nasjonal lektorutdanningskonferanse ved NTNU i september/oktober 2017**

Høsten 2017 er det NTNUs tur til å arrangere den årlig nasjonale lektorutdanningskonferansen, og det er behov for å nedsette en komité som kan planlegge innhold og organisering.

*FUL anbefaler at programlederforum, supplert med Ela Sjølie og Marit Moseng fra PLU utnevnes til arrangementskomité. Komitéen må også ha med studentrepresentanter.*

**FUL-sak 22/2016 Eventuelt: Søknad om økonomisk støtte til fellestiltak**

FUL har som prøveordning i 2016 har HF, SVT, IME og NT sammen opprettet en fellespott som skal gå til fellestiltak som styrker rekruttering og studiemiljø i lektorprogrammene. Linjeforeningen Erudio har søkt om 5000 kr i støtte til gjennomføring av et bokbad med Trond Giske. Arrangementet er for alle lektorstudenter.

*FUL innvilger søknaden om 5000 kr i støtte til arrangementet og forutsetter at informasjon om arrangementet spres til alle lektorstudenter.*

**Vedlegg:**

1. Presentasjon om frafallsrapporten
2. Marie H. Slettebaks masteroppgave i sosiologi om frafall i høyere utdanning.

**Neste FUL-møte er tirsdag 23. september kl. 08.30 – 10.30 på møterom 001 i Hovedbygget på Gløshaugen.**